CELEX: C2007/211/66
Language: sk
Date: 2007-09-08 00:00:00
Title: Vec T-190/07: Žaloba podaná 31. mája 2007 – KEK DIAYLOS/Komisia Európskych spoločenstiev

8.9.2007   
            
            
               SK
            
            
               Úradný vestník Európskej únie
            
            
               C 211/34
            
         Žaloba podaná 31. mája 2007 – KEK DIAYLOS/Komisia Európskych spoločenstiev
   (Vec T-190/07)
   (2007/C 211/66)
   Jazyk konania: gréčtina
   Účastníci konania
   
      Žalobkyňa: KEK DIAYLOS (Peristeri Attikis, Grécko) (v zastúpení: D. Chatzimichalis, advokát)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť napadnuté rozhodnutie Komisie Európskych spoločenstiev č. 23/II/2006 a každé konanie a/alebo rozhodnutie Komisie Európskych spoločenstiev súvisiace s týmto rozhodnutím,
            
         
               —
            
            
               zaviazať žalovanú na náhradu trov konania žalobkyne a na náhradu odmeny splnomocneného zástupcu žalobkyne.
            
         Žalobné dôvody a hlavné tvrdenia
   Podaná žaloba smeruje proti rozhodnutiu K(2006) 465, konečné znenie, z 23. februára 2006, ktorým sa žalobkyňa zaväzuje vrátiť zálohy vyplatené spoločnosti KEK XYNI (1) v rámci programu o informovaní európskeho občana PRINCE (Programme d'information du citoyen européen), vo výške 71 987 eur zvýšenej o úroky z dôvodu neoprávneného omeškania a nepredloženia podkladov preukazujúcich realizáciu programu. Žalobkyňa uvádza, že sporné rozhodnutie je neodôvodnené, chybné a zneužitím práva, rovnako aj odôvodnenie je nedostatočné a nepresné.
   Žalobkyňa tvrdí, že na rozdiel od chybného a neodôvodneného zistenia Komisie si svoje povinnosti, ktoré jej vyplývajú z prijatých dohôd o poskytovaní záloh za účasť na spomínanom programe, splnila a príslušné orgány EÚ včas informovala, keď zaznamenala omeškania spôsobené objektívnymi ťažkosťami.
   Žalobkyňa okrem toho uvádza, že KEK XYNI nikdy nepožiadala dodatočne k dohodnutým zálohám vo výške 71 981 eur o vyplatenie zvyšnej sumy príspevku, vychádza však z presvedčenia, že práce a náklady vykonané v súvislosti s vyššie uvedeným programom túto výšku prekročili.
   Na základe vyššie uvedeného sa žalobkyňa domáha, aby sa napadnuté rozhodnutie zrušilo. Toto rozhodnutie bolo vydané, pretože pracovníci spoločnosti nesprávne informovali orgány EÚ, ktoré vykonávali kontrolu na mieste. V dôsledku výmeny osôb, ktoré na programe pracovali, noví spolupracovníci zo začiatku neboli tak úplne informovaní, aby mohli zhromažďovať požadované informácie a okamžite poskytnúť úplné správy.
   
      (1)  Zmenou stanov z 12. apríla 2006 sa spoločnosť KEK XYNI premenovala na KEK DIAYLOS.